kardosdrur/scandi-wiki huggingface dataset:
Nordstemmen

Nordstemmen er en by og kommune i det centrale Tyskland med  indbyggere, hørende under Landkreis Hildesheim i den sydlige del af delstaten Niedersachsen. Den er beliggende ved floden Leine, omkring 10 km vest for Hildesheim, og 25 km syd for Hannover.

Geografi 
Nordstemmen ligger ved sydenden af den Nordtyske Slette ved de nordvestlige udløbere af Hildesheimer Wald omkring 1 km øst for floden Hallers udmunding i Leine.

Kommunen Nordstemmen grænser (med uret fra nordøst) til Sarstedt, Giesen, Hildesheim, Gronau og Elze (alle i Landkreis Hildesheim), samt til Springe og Pattensen (begge i Region Hannover).

Byer og bydistrikter 
Kommunen inddeles geografisk på følgende lokaliteter. Indbyggertallene (inklusiv kommunens samlede 11.965) er fra 30. september 2019:
 Adensen (876)
 Barnten (962)
 Burgstemmen med Burg Poppenburg (1066)
 Groß Escherde (626)
 Hallerburg (110)
 Heyersum (869)
 Klein Escherde (490)
 Mahlerten (599)
 Nordstemmen (selve byen) (4730)
 Rössing (1637)

Eksterne henvisninger 

 Officielt websted

Byer i Niedersachsen
Kommuner i Niedersachsen
Frederik Helstrup

Frederik Helstrup Jensen (født 16. marts 1993 i København) er en dansk fodboldspiller, der primært spiller som central forsvarsspiller for FC Helsingør.

Klubkarriere

Lyngby Boldklub 
Efter nogle år på klubben ungdomshold, blev Helstrup permanent en del af førsteholdet i sommeren 2011. Her var han blot 17 år. Han spillede sig ikke ind på holdet som fast mand, men på trods af sin alder, fik han godt med spilletid. 

I februar 2011 var Helstrup til prøvetræning som 16-årig hos tyske Borussia Mönchengladbach. Dog blev det ikke til mere.

Helstrup spillede 35 kampe for klubben, indtil han rykkede videre til AC Horsens, som købte ham fri af kontrakten hos Lyngby.

AC Horsens 
Den 2. september 2013 bekræftede AC Horsens på deres hjemmeside, at man havde købt Helstrup fri af sin kontrakt med Lyngby BK. Her skrev han under på en kontrakt som ville udløbe i 2016. 

Træner Johnny Mølby udtalte sig pænt om den unge spiller: "Frederik Helstrup er en ung, dygtig midtstopper med et stort potentiale, og han har trods sin unge alder meget rutine fra kampe i Superligaen og 1. division."

Helsingborgs IF  
Den 25 juni 2015 købte Allsvenska-klubben Helsingborgs IF Frederik Helstrup fri af kontrakten i AC Horsens efter et succesfuldt lejeophold på 3 måneder. Klubben var trænet af den tidligere stjernespiller Henrik “Henke” Larsson. Larsson beskrev Helstrup som »en boldfast spiller med en god venstrefod«. I løbet af sine 74 kampe for klubben optrådte Helstrup flere gange som anfører. Med udgangen af 2016 rykkede klubben ud af den bedste svenske række. Efter et forår i 2017 med en presset klubøkonomi valgte Helsingborg i august 2017 af sælge Helstrup til den polske klub Arka Gdynia.

Arka Gdynia 
Frederik Helstrup debuterede den 10. august 2017 for den polske klub i pokalturneringen i en sejr på 4-2 over Śląsk Wrocław. I 2018 spillede holdet sig frem til pokalfinalen imod Legia Warszawa. Kampen endte 2-1 til Legia efter en dramatisk kamp på det polske nationalstadion foran 50.000 tilskuere. 2 måneder senere slog Arka Gdynia mestrene fra Legia 3-2 i den polske supercup.

Almere City 
I sommeren 2020 skiftede Helstrup til Almere City i den næstbedste nederlandske række. Efter 56 kampe og 3 mål for Almere City brød parterne aftalen den 1. Juli 2022 for, at Helstrup kunne vende tilbage til Danmark.

FC Helsingør 
Frederik Helstrup tegnede i juli 2022 kontrakt med FC Helsingør for 2 år.

Kilder

Eksterne henvisninger 
 Spillerprofil  på 90minut.pl
 

Fodboldspillere fra Danmark
Fodboldspillere fra Lyngby Boldklub
Fodboldspillere fra AC Horsens
Fodboldspillere fra Helsingborgs IF
Fodboldspillere fra Arka Gdynia
Fodboldspillere fra Almere City
Personer fra København
Slopestyle

Slopestyle er en freestyle ski- og snowboard disciplin. Slopestyle går overordnet set ud på at køre gennem en bane, hvor man undervejs laver forskellige tricks på "rails" og "kickers". Konceptet eksisterer også indenfor mountainbike freestyle, men banen i skisport er forskellig.

Slopestyle er en af de mest populære discipliner ved Winter X Games og blev en olympisk disciplin ved vinter-OL 2014 i Sotji Rusland.

Banens Opbygning 

En typisk slopestyle bane er bygget op i to overordnede sektioner: "rails" og "kickers"

Rail-sektionen er den første del af banen og består af de såkaldte rails, der på dansk ville kunne oversættes med gelændere. Idéen at de skal minde om en forhindring som man ville kunne finde i det urbane miljø, der typisk er en trappe.

Der findes forskellige former for rails, på skemaet ses nogle eksempler.

Kicker-sektionen er den anden og sidste del af banen der typisk består af tre ramper af hårdt presset sne (is) − de såkaldte kickers. Den sidste af de tre er typisk den største og her laver snowboarderen eller skiløberen derfor det mest komplicerede trick i repertoiret, da formålet er at blive tildelt flest mulige point af konkurrencens dommere.

Ved større begivenheder er det ikke ualmindeligt at man bygger to kickers ved siden af hinanden således at der bliver 3×2 = 6 kickers i alt. Der vil da være forskel i kickerens højde, og den mindre kan derfor få navnet "girlfriend kicker".

Olympiske mestre

Se også 
 Big Air
 Halfpipe

Referencer

Eksterne henvisninger 
 fisfreestyle.com  FIS Freestyle News, kalender, regler og resultater.
 freestyleski.com - Den Canadiske Freestyle Ski forening.
 wiki.fis-ski.com - Informationsrescource omhandlende Freestyle Skisport, Skihop,

Freestyleskiløb
Snowboarding
Sirkus Shopping

Sirkus Shopping er et indkøbscenter ved Strindheim i Trondheim. Centret åbnet 3. oktober 2012, og har 65.000 m², med butikker, helse- og servicefaciliteter. På taget af centret er der 81 lejligheder, med et samlet boligareal på 8.000 m². I tillæg er der over 800 indendørs parkeringspladser.

Historie 
Sirkus Shoppings forløber var KBS kjøpesenter (eller bare KBS) som blev etableret i 1993 og havde 47 butikker. Navnet kom fra de tre grundlæggere: Kjerringvåg (K), Bringedal (B) og Sjømo (S). KBS storcenter var ejet af Realinvest. Centeret lukkede d. 9. oktober 2010, hvorefter det blev revet ned, og et nyt blev op opført med ca. 100 butikker og 81 boliger. Sirkus Shopping åbnet 3. oktober 2012 (VIP-åbning) og for almindelige kunder 4. oktober 2012.

KBS spæde begyngelse var KBS Leangen Stormarked som startet i 1973 som landets største dagligvareforretning.

Ejere 
Sirkus Shopping ejes af Hans og Mona Hoff som sammen med EC Dahls Eiendom også ejer det nye hotel på Brattøra, Clarion Hotel & Congress Trondheim med 400 rum og Skandinaviens største kongreshal i tilknytning til hotellet. Dette stod færdig i foråret 2012.

Referencer

Eksterne henvisninger 
 Sirkus Shopping

Indkøbscentre i Norge
Bygninger, konstruktioner og anlæg i Trondheim
Etableret i 1993
Maglemosen

Maglemosen er et område i Vedbæk. Området var i Stenalderen en lavvandet fjord, kaldet Vedbæk Fjord. 
For cirka 7.000 år siden strakte fjorden sig langs den nuværende 5-meter kurve, fra Øresund ved Vedbæk Havn og ind i landet til Caroline Mathilde-stien.
Siden har landet hævet sig, og havet trukket sig tilbage.

Der er fundet en række bopladser og grave fra den sidste del af jægerstenalderen (6.000 – 4.000 f.kr). Disse fund kaldes Vedbækfundene. Vedbækfundene kan ses i en udstilling på Gammel Holtegård.

I dag 
Store dele af Maglemosen har været militært område, og derfor har der ikke været adgang. Dette er nu ophævet og området er et såkaldt nærrekreativt område, der bruges af lokale borgere. Der er etableret flere naturstier i det hidtidige lukkede moseområde.

Maglemosen blev fredet i 1986, der har til formål at bevare de landskabelige, arkæologiske og geologiske værdier. Fredningen dækker et areal på næsten 216 ha.  

Midt i Maglemosen løber vandløbet Maglemoserenden, der i 2007-2008 blev restaureret og saneret. Der er bl.a. genskabt det naturlige fald, og der er etableret gydebanker for ørrederne med grus i vandløbet.

Noter

Litteratur 
Svend Erik Albrethsen og Erik Brinch Petersen: "Jægerfolkets grave" (Skalk 1975 Nr. 5; s. 3-10)

Eksterne henvisninger 
 Rudersdal.dk 

Vedbæk
Moser i Danmark
Fredede fortidsminder i Danmark
Super-G

Superstorslalom eller Super-G (: Super Giant Slalom) er en konkurrencedisciplin i alpint skiløb. Sammen med det hurtigere styrtløb udgør det fartdisciplinerne i modsætningen til de tekniske storslalom og slalom. Disciplinen debuterede som officiel World Cupkonkurrence ved Worldcupsæsonen  i 1983 og det blev for første gang en disciplin ved verdensmesterskaberne i 1987. Året efter blev det også en olympisk disciplin ved Vinter-OL 1988.

Historie 
Super-G var i World Cup-sæsonen 1982 en testdisciplin med to løb for mænd og to løb for kvinder, resultaterne talte ikke i den samlede World Cup. Det første officielle World Cup løb i Super-G blev afholdt i december 1982 i Val-d'Isère i Frankrig; vinderen var Peter Müller fra Schweiz. Det første officielle kvindeløb blev gennemført en måned senere i begyndelsen af januar 1983, det blev afholdt i Verbier i Schweiz. Den første vinder var Irene Epple fra Vesttyskland og Cindy Nelson fra USA vandt den efterfølgende dag på en anden bane. Disse to løb var de eneste for kvinder i 1983-sæsonen, mændene havde tre løb. Disciplinen blev ikke accepteret overalt gennem sine første år, bl.a. blev den i december 1982 boykottet af den to gange alpine-mester Phil Mahre.

Gennem de første tre sæsoner blev Super-G resultaterne indregnet i Storslalom-konkurrencen. I 1985 opnåede den separat status som World Cup-disciplin med fem løb for mænd og kvinder. De første mestre var Markus Wasmeier og Marina Kiehl, begge fra Vesttyskland.

Første verdensmesterskab i disciplinen var i 1987 i Crans-Montana i Schweiz. Schweizerne Pirmin Zurbriggen og Maria Walliser blev de første verdensmestre. Det første OL-guld blev vundet af Franck Piccard fra Frankring og Sigrid Wolf fra Østrig ved vinter-OL 1988 i Calgary.

Top-skiløbere 
Hermann Maier fra Østrig betragtes som den mest vindende super-G-skiløber, med 24 World Cup-sejre og fem verdensmesterskaber. 

Aksel Lund Svindal fra Norge kendes som den næstmest vindende med 11 World Cup-sejre. Svindal vandt olympisk guld i super-G ved vinter-OL 2010. Pirmin Zurbriggen er nummer tre med 10 World Cup-sejre. En anden notabel super-G-skiløber er Kjetil André Aamodt fra Norge, som har vundet tre guldmedaljer i super-G ved vinter-OL, henholdsvis i 1992, 2002 og 2006. Aamodt har også vundet fem World Cup-løb. Marc Girardelli fra Luxembourg har vundet ni World Cup-løb i super-G. 

På kvindernes side har Lindsey Vonn fra USA vundet 20 World Cup-løb. Katja Seizinger fra Tyskland har vundet 16 World Cup-løb. Renate Götschl fra Østrig har vundet 17 World Cup-løb i super-G.

Udstyr 
For at forbedre sikkerheden indførte FIS fra sæsonen 2004 en minimumsskilængde på 205 cm for mænd og 200 cm for kvinder.

Kilder

Eksterne henvisninger 
FIS-Ski.com  - results of first World Cup Super G race - Val-d'Isère- Dec-1982
U.S. Ski and Snowboard Association - National governing body for Olympic skiing and snowboarding in the United States
  Slalåm Skiing Information - Slalåm community

Alpint skiløb
Peter Møller Nielsen

Peter Møller Nielsen (født 14. april 1956 i Haderslev) er en dansk jurist, der siden 2006 har været politidirektør i Bornholms Politi.

Møller Nielsen er uddannet jurist fra Aarhus Universitet i 1980, og blev ansat som politifuldmægtig ved Holstebro Politi samme år. I 1985, ansat som statsadvokatfuldmægtig i Viborg, til 1989, hvor han flyttede til Silkeborg. Her boede han indtil 2003, hvor han fik jobbet som politimester på Bornholm. Det job blev i 2006 udskiftet med et job som politidirektør.

Peter Møller Nielsen er gift med Hanne Møller Nielsen.

Referencer 

Politifolk fra Danmark
Personer fra Haderslev
Jurister fra Danmark
Danskere i 1900-tallet
Danskere i 2000-tallet
Personer i Kraks Blå Bog
Esben Petersen

Esben Hessellund Petersen (født 11. januar 1993 på Fyn) er en dansk fodboldspiller.

Han spiller primært som en højre midtbanespiller, men kan dog også spille på den centrale midtbane.

Klubkarriere

Boldklubben Marienlyst 
Petersen havde i flere år været fast mand på OBs U17 og U19 trup. Men da der ikke var udsigt til spilletid på førsteholdstruppen, blev han fristet af BK Marienlyst, som tilbød ham senior-bold. Derfor skiftede han i sommeren 2012 til Marienlyst.

Efter en succesfuld efterårssæson med 3 mål i 15 kampe, skiftede Petersen videre til AC Horsens. Dog havde Esben trænet med Horsens i et par uger inden skiftet.

AC Horsens 
Den 23. januar 2013 bekræftede AC Horsens, at de havde købt Esben Petersen. Esben skrev under på en 1,5 årig kontrakt.

Landshold 
Petersen har indtil videre spillet fire kampe for Danmarks U/18 landshold.

Referencer

Eksterne henvisninger 
 

Fodboldspillere fra Danmark
Fodboldspillere fra AC Horsens
Fodboldspillere fra Boldklubben Marienlyst
Kalø veteranbiltræf

Kalø Veteranbiltræfene er ugentlige arrangementer, hvor veteranbiler samles ved Kalø Slotsruin på Djursland. Det startede i 2002, og træffene finder sted hver tirsdag i forårs-, sommer- og efterårsmånederne med op til 600 veteranbiler per gang, ifølge en af stifterne, Bent Ammitsbøl. Veteranbilejerne behøver ikke at tilmelde sig, men dukker bare op i løbet af eftermiddagen og først på aftenen. Tirsdags-træffene er baseret på selvjustits, og der er ingen ansatte eller officials. Det er gratis at deltage for udstillere såvel som publikum. Træffene bliver afholdt på et svagt skrånende græsareal ned til Aarhusbugten med udsigt over Kalø Slotsruin i Egens Vig ved Nappedam. Området ligger i bunden af Aarhusbugten og ud til Molsvej, to kilometer syd for byen Rønde, 30 km nord for Aarhus. Hovedvægten er på veteranbiler, men også gamle motorcykler og knallerter deltager, ligesom der ofte kommer stylede køretøjer af forskellig art.

Historik
I 2002 startede træffene ud fra isboden ved P-pladsen til Kalø Slotsruin. Her blev nogle veteranbilentusiaster enige om at mødes ugentligt for at køre fælles ture i Molslandet. Med over 100 veteranbiler per gang i dag er det ikke længere praktisk med de fælles køreture.

Specialmotorer
Af interesse for motorinteresserede i området er også: Dansk Motor- og Maskinsamling i Kirial ved Grenaa, der rummer Nordens største samling af stationære motorer, samt Dansk Landbrugsmuseum på Gammel Estrup, der har en samling af veterantraktorer og gamle landbrugsmaskiner, foruden Dansk Landbrugsmesse, hvor disse og andre traktorer og gamle maskiner bliver startet op og vist frem i forsommeren. Ydereligere bliver der hvert år i sensommeren afholdt en festival, Mosten Raceday, der har fokus på specialbyggede racermotorcykler.

Galleri 

Etableret i 2002
Syddjurs Kommune
Begivenheder i Danmark
Politijagt

Politijagt er et dansk tv-program, som sendes på Kanal 5 og er produceret af Metronome Productions.

Programmet omhandler det danske færdselspolitis arbejde.

I programmet medvirker bl.a. politibetjent Vlado Kobas Lentz. Vlado har været færdselsbetjent siden 1985.

Noter

Eksterne henvisninger 
 Kanal 5: Politijagt 
 

Programmer på SBS TV
Dokumentarserier fra Danmark
Danske tv-serier fra 2000'erne
Danske tv-serier fra 2010'erne
Minefeltet

Minefeltet betegner værtshuskvarteret omkring Nikolaj Plads i København. Især i perioden fra 1920'erne til 1960'erne var miljøet tilholdssted for bohemer, kunstnere, livskunstnere, excentrikere og særlinge.

Kendte værtshuse i området var/er Galatheakroen, Café Nick, Skindbuksen, Parnas, Lauritz Betjent, Vingaarden og Wessels Kro.

Blandt stamgæsterne har man i tidens løb fundet digtere og forfattere som Jens August Schade, Tom Kristensen, Olaf Gynt, Otto Gelsted, Sigfred Pedersen og Johannes Weltzer. 

I litteraturen er miljøet bl.a. beskrevet i Tom Kristensens Hærværk og Hans Scherfigs Den døde mand.

Litteratur

Børge Binderup: Minefeltet: Bohêmernes Køhenhavn, D.B.K. 1969

Kvarterer i Indre By (København)
Mikkel Agger

Mikkel Agger (født 1. november 1992 i Lemvig) er en dansk fodboldspiller, der spiller som angriber for Thisted Fodbold Club.

Selvom Agger har det samme efternavn som den tidligere landsholds-anfører Daniel Agger, er de dog ikke i familie.

Klubkarriere

Thisted FC 
På Aggers 17-års fødseldag i 2009, skrev han under på sin første professionelle kontrakt. Trods sin unge alder blev han en vigtig spiller for Thisted. Han scorede bl.a. fire mål i 7-0 sejren over Middelfart.

I sommeren 2011 trænede den unge bomber med Aab i en uge.

Esbjerg fB 
Eften en vellykket prøvetrænings-periode, skiftede den 19-årige angriber den 3. august 2011 til Esbjerg. Her skrev han under på en 4-årig kontrakt.

Den 27. juni 2014 fik Agger ophævet sin kontrakt med Esbjerg. Cheftræner Niels Frederiksen sagde følgende mht. ophævningen af kontrakten: "Udsigten til spilletid fremover er også begrænset her i EfB, så vi blev enige om, at det var bedst for begge parter, at vores veje nu skilles. En ung og talentfuld spiller som Mikkel Agger skal have mere spilletid, end vi kan tilbyde. Vi er dog rigtig glade for Mikkel Aggers tid i EfB, hvor han har haft en professionel tilgang til tingene, også selvom han altid ikke var den første spiller på holdkortet, så havde han den helt rigtige indstilling."

Vendsyssel FF 
Den 13. august 2012 bekræftede Vendsyssel på klubbens hjemmeside, at de have lejet Mikkel Agger i resten af efterårssæsonen. Han spillede i alt 7 ligakampe for klubben, og scorede 3 mål.

AC Horsens 
Efter Agger ikke fik sit ventede gennembrud i Esbjerg fB, lejede Horsens Agger den 2. september 2013 indtil sommeren 2014.

Han spillede i alt 19 kampe for klubben og scorede to mål, inden han i sommerpausen vendte tilbage til Esbjerg fB.

Thisted FC 
Eftersom Agger stod uden kontrakt, hentede hans tidligere arbejdsgivere, Thisted FC, Agger tilbage. Dette skete den 25. juli 2014.

Sarpsborg 08 FF 
I vinteren 2018 blev det offentliggjort, at Agger var blevet solgt til Sarpsborg 08 FF i Norge efter han havde været med til at få Thisted FC til tops i 1. Division i efteråret forinden.

Referencer

Eksterne henvisninger 

Fodboldspillere fra Danmark
Fodboldspillere fra Thisted FC
Fodboldspillere fra Esbjerg fB
Fodboldspillere fra FC Hjørring
Fodboldspillere fra Vendsyssel F.F.
Fodboldspillere fra AC Horsens
Skovfoged

Skovfoged (skovtekniker), men i dag (2014) Skov- og landskabsingeniør, er en person, som primært er beskæftiget ved skovbrug som driftsleder, med ansvar for tilrettelæggelse af arbejdsgange for ansatte, disponering af maskiner, salg af skovprodukter, administrerer vildt- og jagtforhold etc.

I skovbrugene er skovfogeden underlagt områdets skovrider og er chef for eventuelle skovløbere og andet personel.

Flere skovfogeder, der har den nyere uddannelse til skov- og landskabsingeniør (den tidligere hed skovtekniker) er i dag ansat uden for det egentlige skovbrug.

Arbejdsområder 
Skovfogeder bliver blandt andet ansat indenfor følgende områder:
Skovbrug – statslige og private skove
Skoventreprenører
Savværker – produktionsplanlægning og administrative opgaver
Træindustrien – produktion, produktudvikling og salgsarbejde
Planteskoleer
Kommuner –  landskabsafdelinger og tekniske forvaltninger, arealplanlægning, landskabspleje og naturfredning.

Uddannelse (2020) 
Uddanelsen til  Skov- og landskabsingeniør, kan foretages på Skovskolen i Nødebo, eller på Skovskolens afdeling på Eldrupgård ved Auning, Institut for Geovidenskab og Naturforvaltning, Københavns Universitet.

Uddannelsen tager fire år hvoraf 3/4 år er praktik i erhvervet.

Kravene for optagelse på uddannelse er studentereksamen eller kvote 2

Se også 
Skov- og landskabsingeniør

Ekstern henvisninger 
UddannelsesGuiden - Skovfoged 
 UddannelsesGuiden – Skov- og landskabsingeniør
Hvordan bliver man Skovfoged
KØBENHAVNS UNIVERSITET –  Skov- og landskabsingeniør (professionsbachelor)

Skovbrug
Stillingsbetegnelser
Snowboarding

Snowboarding er en vintersport, hvor man står på et bræt (modsat ski; to brædder) ned af en sneklædt bakke. Brættet, der kaldes et snowboard (Lit: sne-bræt), ligner tilnærmelsesvis et surfbræt eller skateboard, hvor sporten også har sit ophav i. Snowboarding foregår ofte i særlige anlæg, også kaldet "parks". Her er den almindelige bakke udstyret med hop, rails (skinner), bænke og halfpipe, der tillader udøverne (snowboarders) at gennemføre tricks.

Snowboarding er ideelt til off-pist. Et snowboard er nemlig nemmere af manøvrere uden for pisten, end ski er, ligesom boardets store overflade sikrer, at udøveren ikke går gennem sneen. Snowboarding har været på det olympiske program siden 1998.

Eksterne henvisninger 

 
Olympiske sportsgrene
Juhamatti Aaltonen

Juhamatti Aaltonen (født den 4. juni 1985 i Ii, Finland) er en finsk ishockeyspiller som i øjeblikket spiller for det finske ishockeylandshold og den finsk ishockeyklub Kärpät. Som ishockeyspiller spiller han angreb og er højrehåndet. Tidligere har Juhamatti spillet i klubber i SM-liiga i Finland og i KHL i Rusland, hvor der blandt disse klubber er finske Lahti Pelicans og russiske Metallurg Magnitogorsk.

Juhamatti Aaltonen er kendt for hans hurtighed og færdighed med en puk, hvilket også fik ham startet som professionel ishockeyspiller i 2002 i klubben Kärpät i den finske by Oulu. Hans gennembrud kom med klubben Pelicans i Finland og har senere spillet i Rusland og Sverige. Siden 2009 har han spillet for Finlands ishockeylandshold, som han i øjeblikket spiller for under Vinter-OL 2014 i Sotji.

Tidlige liv 

Født den 4. juni 1985 i Ii voksede Juhamatti Aaltonen op i Nordfinland. Han spillede ishockey allerede i en tidlig alder hvilket resulterede i en debut for Kärpäts U16-hold i 1999, hvor han så spillede for dette hold i sæsonen 1999-00 og også lidt for holdet i sæsonen 2000-01, indtil han fyldte 17 i 2002 og dermed spillede resten af sæsonen for deres U18-hold. Ved starten af sæsonen 2002-03 begyndte Juhamatti Aaltonen på Kärmäts A-hold.

Eksterne henvisninger 
 

Ishockeyspillere fra Finland
Deltagere for Finland ved vinter-OL 2014
Legetøjsmuseet (Nykøbing Falster)

Legetøjsmuseet eller Legetøjsmuseet Nykøbing Falster er et legetøjsmuseum, der udstiller gammelt legetøj. Det er beliggende i den nordlige del af Nykøbing Falster tæt ved Nykøbing F. Sygehus. Museet har til huse i Ejegod mølle og de tilhørende bygninger, som inkluderer møllehuset og en lade. Møllen er fra 1816. Museet blev etableret i 2009, og det åbnede i maj 2010.

Museets samling rummer legetøj fra 1840'erne frem til 1970'erne, hvilket bl.a. inkluderer bamser, modeltog, dukker, biler af mærket Tekno og tinsoldater. En del af samlingen rummer legetøj fremstillet i danske fængsler fra 1905 frem til 1970'erne. Den ældste dukke i museets samling stammer fra 1860.

Galleri

Referencer

Eksterne henvisninger 

 Ejegod Mølle

Museer etableret i 2009
Museer i Nykøbing Falster
Legetøjsmuseer
Nazarets Demokratiske Liste

Nazarets Demokratiske Liste (, , Reshima Demokratit shel Natzrat) var et arabisk-israelsk politisk parti, etableret i 1949 og opløst i 1959.

Partiet har maksimalt haft to repræsentanter i Knesset.

Eksterne henvisning og kilde
Knesset – Parliamentary Groups – Nazareth Democratic Party 

Politiske partier i Israel
Etableret i 1949
Gedser Fyr

Gedser Fyr er et fyrtårn på den sydligste del af Falster på Gedser Odde. Det er Danmarks sydligste fyrtårn.

Fyret har haft en vigtig rolle, da Gedser Rev altid har været farlig for skibe, der ønskede at sejle syd om Falster. Gedser Rev Fyrskib blev etableret i 1895 for at gøre dette lettere.

Det er muligt at få rundvisninger i fyret, hvilket udføres i samarbejde med Museum Lolland-Falster.

Historie 
Det oprindelige tårn blev opført i 1801 og taget i brug året efter. Fyret var oprindeligt trækulsfyret og kunne ses på 10 kilometers afstand, men i 1846 blev det udskiftet med 12 vægelamper. I 1851 blev fyret forhøjet og der blev installeret faste linser.
 I 1896 blev lyset i tårnet udskiftet med petroleum. Under en storm i 1905 blev fyret ødelagt og ved genopbygningen blev tårnet forhøjet og linser blev udskiftet med et roterende linseapparat. Petroleum blev brugt til lys frem til 1943, hvor det blev ændret til elektrisk lys. Det elektriske lys kan ses 48 km væk.

Referencer

Eksterne henvisninger 
 Gedser Fyr på fyrtaarne.dk. Indeholde liste over fyrpassere.

Fyrtårne i Danmark
Etableret i 1802
Fyr